দীপিকার পর প্রভাসের ছবি করতে নারাজ প্রিয়াঙ্কাও!

ওয়েব ডেস্ক: দীপিকা পাড়ুকোনের (Deepika Padukone) ছেড়ে যাওয়া ‘কল্কি ২’র (Kalki 2) হাল ধরতে চলেছেন প্রিয়াঙ্কা চোপড়া (Priyanka Chopra)। যদিও নির্মাতাদের মুখে এবিষয়ে কুলুপ! তবে ঘনিষ্ঠ সূত্রের দাবি, দীপিকা ছাঁটাই হওয়ার পর নাকি ওই ‘মেগাবাজেট চরিত্রে’ অভিনয়ের জন্য প্রস্তাব গিয়েছে প্রিয়াঙ্কার কাছে। কিন্তু হলিউড ফেরত এই ‘গ্লোবাল আইকনকে’ কাস্ট করা নির্মাতাদের জন্য সহজ হচ্ছে না।

জানা যাচ্ছে, যে যে কারণে দীপিকার সঙ্গে নির্মাতাদের মনোমালিন্য হয়েছিল, প্রিয়াঙ্কার ক্ষেত্রেও প্রায় একই ধরনের সমস্যা তৈরি হয়েছে। নির্মাতারা এখন রীতিমতো বেগ পাচ্ছেন প্রিয়াঙ্কার দাবিদাওয়া মেটাতে।মাতৃত্বের দায়িত্ব পালনের জন্য প্রিয়াঙ্কাও নাকি শুটিংয়ের সময়সীমা বেঁধে দিয়েছেন। মেয়ে মালতীকে নিয়ে আউটডোর শুটিংয়ে যেতে তাঁর আপত্তি নেই। সবচেয়ে বড় সমস্যা তৈরি হয়েছে পারিশ্রমিক নিয়ে। শোনা যাচ্ছে, প্রিয়াঙ্কা নাকি দীপিকাকে দশ গোল দিয়ে চড়া দাম হাঁকিয়েছেন, যা নিয়ে নির্মাতাদের দর কষাকষি এখন কঠিন পর্যায়ে পৌঁছেছে। এই কারণে প্রিয়াঙ্কাও নাকি ‘কল্কি ২’ থেকে সরে আসতে চাইছেন।